Brics-lande moet ŉ Brexit-reaksie formuleer, sê Agri SAAgri SA het Dinsdag gesê die Brics-lande, Brasilië, Rusland, Indië, China en Suid-Afrika, moet ŉ gesamentlike reaksie beplan ná Engeland se referendum bepaal het dat die land die Europese Unie moet verlaat. Johannes Möller, president van Agri SA, het gesê indien die Brics-lande op ŉ formele manier saamgevoeg word, kan dit die fokus van Brics, van ekonomiese groei deur handeldryf, bevorder. Meer as ŉ derde van Suid-Afrika se wynuitvoere en meer as 20% van talle vrugteuitvoere na die EU word in Engeland verbruik. “Dit is boonop algemeen bekend dat Engeland steeds een van die finansiële reuse in die wêreld is en ŉ groot verskaffer en uitvoerder van dienste,” het hy bygevoeg. Möller meen die impak van Brexit op die landboubedryf sal minimaal wees in die korttermyn, afhangend van die impak van die rand teen die pond. “Uit ŉ landbouperspektief sal ons in die onmiddellike toekoms bedagsaam moet wees om die beste dispensasie vir landbouprodukte na die Britse mark te verseker,” het hy bygevoeg. Volgens hom bly die EU/SAOG Ekonomiese Vennootskapooreenkoms (EPA), wat onlangs gesluit is, vir minstens twee jaar van krag, die minimumtydperk vir Brexit om in werking te tree. “Dit bied voldoende tyd om ŉ nuwe handelsooreenkoms te sluit met Engeland,” het hy gesê. Lees alle vorige berigte oor Brexit op Maroela Media.